Øltype: Imperial Stout

Alkohol: 13% vol. (33 cl. flaske)

Forhandler: Bestofbeers.dk, sponsoreret.

Bedømmelse: 4 ud af 5 kapsler.

Tak til Bestofbeers.dk for denne nye øl i Beer Geek-serien. Denne gang har Mikkeller valgt, at brygge den ikoniske oatmeal stout med vanilje og ahornsirup. Vi glæder os til at smage den.

Duft

Beer Geek Vanilla Maple Shake dufter rigtig lækkert. Øllen har en stor fed duft, at ahornsirup og vanilje, og den dufter tilmed også lidt af marcipan.

Smag

Beer Geek Vanilla Maple Shake har en ekstrem fedme i mundfylden, hvor sukkerkrystaller ligger som perler på en snor i mundvigen. Det er en meget sød øl, og skal næsten spise med kniv og gaffel.

Vi synes at øllen har en lille smag af egetræsfade, uden at den dog er fadlagret på nogen som helst måde.

I eftersmagen bliver kaffen mere fremtrædende, og det samme gør humlen med en god bitterhed.

Konklusion

Beer Geek Vanilla Maple Shake smager dejligt, men øllen har ikke samme wow-effekt som Even More Coco Jesus, der er helt sublim. Disse to øl blev drukket den samme aften op i mod hinanden, og her vandt Mikkels onde tvilling.

4 ud af 5 kapsler.